د امریکا د استازو مجلس دفاعي بودجه تصویب کړه
په دې دفاعي بودجه کې دوه اعشاریه پنځه میلیارد ډالر په افغانستان کې د راتلونکي کال تر اوړي پورې د ٨۴٠٠ امریکایي سرتیرو په ساتلو مصرفیږي.
د جمهوري غوښتونکي گوند په مشرۍ د امریکا د متحده ایالاتو د کانگرس د استازو مجلس د ٦١١ میلیاردو دفاعي بودجې لایحه تصویب کړه. د استازو د مجلس غړو دغه دفاعي لایحه په ٣٧٥ مثبتو او ٣۴ مخالفو رائیو تصویب او اوس د امریکا د متحده ایالاتو د سنا مجلس ته لیږل کیږي چې ټاکل شوی راتلونکې اونۍ پرې رایه گیري وکړي. جمهور رئیس بارک اوباما تیره میاشت پنځه اعشاریه اته میلیارده ډالر د جگړې اړوند مصارفو لپاره له کانگرس څخه غوښتي وو. له دغې شمیرې نه دوه اعشاریه پنځه میلیارد ډالر په افغانستان کې د راتلونکي کال تر اوړي پورې د ٨۴٠٠ امریکایي سرتیرو په ساتلو مصرفیږي او شاوخوا درې ٣٧٣ میلیونه به یې د داعش پر ضد په هوایي بمباریو ولگول شي. دا لایحه د گوانتنامو د زندان د تړولو او د دفاع وزارت له لورې د پوځي اډو د راکمولو مخنیوی کوي او په تیرو شپږو کلونو کې د لومړي ځل لپاره د امریکایي پوځیانو معاشونه زیاتوي. د امریکا د استازو مجلس د جمعې په ورځ په دې اړوند رایه ورکړه. په دغه دفاعي لایحه کې په کالیفرنیا کې میشت د زرگونو سرتیرو د هغو بخششي پیسو بیرته ورکول هم شامل دي چې د افغانستان او عراق جگړو ته یې د تگ لپاره د نوم لیکنې پر وخت ترلاسه کړې وې. له بلې خوا منتخب جمهور رئیس دونالد ټرمپ یو پخوانی امریکایي جنرال چې په افغانستان کې یې خدمت کړی د امریکا د متحده ایالاتو د دفاع وزارت ته ونوماوه. د امریکا د متحده ایالاتو منتخب جمهور رئیس دوتنالد ټرمپ متقاعد امریکایي جنرال متیس چې په افغانستان او عراق کې د امریکایي ځواکونو قوماندان و د امریکا د دفاع وزیر په توگه نوملی دی. ښاغلي ټرمپ د اوهایو په ایالت د وینا پر مهال دغه جنرال د راتلونکي دفاع وزیر په توگه ونمواوه، خو د جنرال متیس د ټاکنې لپاره د دفاع وزارت په اړه د فدرالي قانون بدلولو ته اړتیا ده. ټاکل شوې چې ښاغلی ټرمپ به د دوشنبې په ورځ په رسمي توگه ښاغلی متیس د امریکا د راتلونکي دفاع وزیر په توگه معرفي کړي. متیس، په افغانستان او عراق کې د امریکایي ځانگړو قواو د مشرتابه پر وخت ویلي وو چې د هغه خوښیږي چې وجنگیږي. هغه په "لیوني سپي" شهرت لري. ښاغلي ټرمپ جنرال متیس ی، لایق او د اوسني عصر جنرال جورج اس پتون گڼلی دی. جنرال جورج اس پتون په دوهمه نړیواله جگړه کې په اروپا کې د امریکا لوړپوړی قوماندان و. که چیری د سنا مجلس د جنرال متیس نوماندي ومني او هغه تائید کړي، د امریکا کانگرس مجبور دی چې هغه قانون لغوه کړي چې وایي د دفاع وزیران باید لږ تر لږه اوه کاله دمخه له پوځ نه تقاعد شوي وي. ښاغلي متیس په ٢٠١٣ کې تقاعد کړی دی.